Broj: 711-I-1705-M-152/18-03-18

Zagreb, 5. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu, Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Predraga Pliška, općinskog načelnika Općine Marčana, za davanjem mišljenja Povjerenstva,** na 31. sjednici, održanoj 5. prosinca 2018.g., daje sljedeće

**MIŠLJENJE**

**U cilju učinkovitog razrješenja situacije sukoba interesa i očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik Predrag Pliško da bez odgode Općinskom vijeću Općine Marčana obznani činjenicu da je u tijeku parnični postupak radi utvrđenja prava vlasništva na konkretnim nekretninama između njegova oca, kao tužitelja i Općine Marčana, kao tuženika, zatim da se izuzme od svih poslova vezanih za zastupanje Općine Marčana u navedenom parničnom postupku, pa tako i od eventualnog odabira odvjetnika i davanja punomoći, te da iste poslove u cijelosti povjeri zamjeniku općinskog načelnika, uz uputu da, ukoliko Općinu Marčana zastupa stalno angažirani odvjetnik, za zastupanje u ovom parničnom postupku bude odabran drugi odvjetnik.**

 Obrazloženje

Zahtjev za davanjem mišljenja Povjerenstva podnio je dužnosnik Predrag Pliško, općinski načelnik Općine Marčana. U knjigama ulazne pošte zahtjev je zaprimljen pod poslovnim brojem: 711-U-3486-M-152/18-01-4 dana 3. prosinca 2018. g., povodom kojeg se vodi predmet broj M-152/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi ZSSI-a. Uvidom u Registar dužnosnika utvrđeno je da Predrag Pliško obnaša dužnost općinskog načelnika Općine Marčana u mandatu 2017.-2021.g. počevši od 9. lipnja 2017.g. Stoga je Predrag Pliško, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu od 3. prosinca 2018.g. dužnosnik u bitnom navodi da se našao u situaciji sukoba interesa s obzirom da je, povodom obnašanja dužnosti općinskog načelnika, on osoba ovlaštena za zastupanje Općine Marčana, a da je njegov otac podnio tužbu protiv tužene Općine Marčana radi utvrđenja prava vlasništva na nekretninama i to na dvije katastarske čestice upisane u k.o. Rakalj, na kojima je Općina Marčana uknjižena kao vlasnik. Dužnosnik navodi da se navedeni parnični postupak vodi kod Općinskog suda u Puli - Pola, Stalna služba u Labinu te da je isti sud dana 23. studenoga 2018.g. dostavio poziv Općini Marčana kao tuženiku za podnošenje odgovora na tužbu i za pripremno ročište.

Dužnosnik traži mišljenje Povjerenstva s uputom o načinu razrješavanja situacije sukoba interesa u kojoj se upravo našao.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 6. stavkom 4. ZSSI-a propisano je da je, nakon izbora ili imenovanja na javnu dužnost, dužnosnik dužan urediti svoje privatne poslove kako bi se spriječio predvidljivi sukob interesa, a da je, ako se takav sukob pojavi, dužnosnik dužan razriješiti ga tako da zaštiti javni interes. Istim stavkom propisano je da je, u slučaju dvojbe o mogućem sukobu interesa, dužnosnik dužan učiniti sve što je potrebno da odijeli privatni od javnog interesa.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga otac dužnosnika smatra s dužnosnikom interesno povezanom osobom po samom Zakonu.

Dužnosnik je, kao zakonski zastupnik Općine Marčana čiji je općinski načelnik, u svim poslovima obnašanja ove dužnosti dužan štititi interes Općine odnosno interes svih njenih građana. Ovaj javni interes se u parničnim postupcima koje vodi Općina Marčana ogleda u interesu da na temelju sudske odluke Općina ostvari svako pravo koje joj po relevantnom propisu pripada.

S druge strane, s obzirom da se otac dužnosnika po samom zakonu smatra interesno povezanom osobom s dužnosnikom, utoliko se po samom zakonu smatra da privatni interes člana dužnosnikove obitelji utječe na dužnosnikovu nepristranost u poslovima obnašanja dužnosti. Stoga u slučaju parničnog postupka koji se vodi između člana obitelji dužnosnika i jedinice lokalne samouprave u kojoj obnaša dužnost, privatni interes člana dužnosnikove obitelji pa time i samog dužnosnika dolazi u sukob s javnim interesom odnosno interesom jedinice lokalne samouprave čiji je dužnosnik zakonski zastupnik.

Kako bi dužnosnik razriješio navedenu situaciju sukoba interesa sukladno obavezi propisanoj člankom 6. stavkom 4. ZSSI-a, potrebno je da se izuzme od svih poslova zastupanja Općine Marčana u navedenom parničnom postupku te da iste poslove povjeri zamjeniku općinskog načelnika Općine Marčana, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.).

Pored navedenog, dužnosnik mora voditi računa da u obnašanju javne dužnosti postupa sukladno načelima savjesnosti, odgovornosti i nepristranosti te da čuva vlastitu vjerodostojnost i povjerenje građana. U tom smislu, vezano za predmetni parnični postupak između dužnosnikova oca i Općine Marčana dužnosnik treba poduzeti daljnje mjere kako bi otklonio eventualni nastanak dojma članova predstavničkog tijela kao i svih građana Općine Marčana, da je u predmetnom parničnom postupku postojao određeni utjecaj na kvalitetu zastupanja Općine Marčana s ciljem da u istoj parnici otac dužnosnika ostvari probitak na štetu imovine Općine.

Stoga Povjerenstvo upućuje dužnosnika Predraga Pliška da činjenicu da je njegov otac pokrenuo predmetni parnični postupak radi utvrđenja prava vlasništva na predmetnim nekretninama protiv Općine Marčana bez odgode obznani Općinskom vijeću.

Ujedno upućuje se dužnosnik da i radnje koje nisu izravno poslovi zastupanja Općine Marčana u predmetnoj parnici, već i sve radnje vezane uz ovaj parnični postupak, pa tako i posao eventualnog odabira odvjetnika i davanja punomoći za zastupanje Općine Marčana u predmetnoj parnici, također povjeri zamjeniku općinskog načelnika.

Pritom, u slučaju da Općinu Marčana zastupa jedan ili više stalno angažiranih odvjetnika (putem ugovora na paušal ili putem generalne punomoći i sl.), dužnosnik treba zamjeniku općinskog načelnika dati izričitu uputu da za zastupanje Općine Marčana u ovom parničnom postupku bude odabran neki drugi odvjetnik, a kako bi se otklonila eventualna sumnja da bi se osjećaj zahvalnosti stalno angažiranog odvjetnika prema općinskom načelniku koji ga je angažirao ili mu produljio angažman mogao manifestirati kroz zastupanje Općine Marčana na način koji će omogućiti da probitak ostvari član obitelji dužnosnika kao suprotna strana u sporu.

Povjerenstvo ovdje napominje da će se smatrati da je dužnosnik pravovremeno razriješio predmetnu situaciju sukoba interesa ukoliko postupi sukladno danoj uputi odmah po primitku ovog mišljenja, a uzevši u obzir da je Općina Marčana zaprimila predmetnu tužbu niti 15 dana prije davanja ovog mišljenja.

Slijedom navedenoga, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Predrag Pliško, elektronička dostava
2. Na znanje – dužnosnik Marijan Kostešić, elektronička dostava
3. Objava na internetskoj stranici Povjerenstva
4. Pismohrana